(ສພຊ) ຕອນບ່າຍວັນທີ 26 ກັນຍາຜ່ານມາ, ສະພາແຫ່ງຊາດ (ສພຊ) ໄດ້ຈັດກອງປະຊຸມພົບປະສອງຝ່າຍ ລະຫວ່າງສະພາແຫ່ງຊາດ ແຫ່ງ ສປປລາວ ແລະ ສະພາແຫ່ງຊາດ ແຫ່ງ ສສ.ຫວຽດນາມ ຂຶ້ນທີ່ຫໍສະພາແຫ່ງຊາດລາວ ເຊິ່ງຝ່າຍລາວນໍາໂດຍສະຫາຍ ນາງ ປານີ ຢາທໍ່ຕູ້ ກໍາມະການກົມການເມືອງສູນກາງພັກ, ປະທານສະພາແຫ່ງຊາດ; ຝ່າຍຫວຽດນາມນໍາໂດຍສະຫາຍ ນາງ ຫງວຽນ ທິ ກິມ ເງິນ ກໍາມະການກົມການເມືອງສູນກາງພັກ, ປະທານສະພາແຫ່ງຊາດ ແຫ່ງ ສສ.ຫວຽດນາມ ເນື່ອງໃນໂອກາດທີ່ມາຢ້ຽມຢາມພົບປະຢ່າງເປັນທາງການຢູ່ ສປປລາວ ລະຫວ່າງວັນທີ 26-29 ກັນຍາ 2019.
ການຢ້ຽມຢາມຄັ້ງນີ້ ແນໃສ່ຮັດແໜ້ນ ແລະ ເສີມຂະຫຍາຍສາຍພົວພັນມິດຕະພາບທີ່ຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງສອງພັກ, ສອງລັັດ ແລະ ປະຊາຊົນສອງຊາດລາວ-ຫວຽດນາມ ເວົ້າລວມ, ເວົ້າສະເພາະລະຫວ່າງສອງສະພາແຫ່ງຊາດລາວ-ຫວຽດນາມ ໃຫ້ນັບມື້ເຂົ້າສູ່ລວງເລິກ ແລະ ເກີດດອກອອກຜົນຢ່າງແທ້ຈິງ ແລະ ສືບຕໍ່ປະເພນີອັນດີງາມຂອງຜູ້ນໍາສອງປະເທດໃນການແລກປ່ຽນການໄປມາຫາສູ່ເຊິ່ງກັນ ແລະ ກັນ, ການປຶກສາຫາລື ແລະ ແລກປ່ຽນບົດຮຽນກ່ຽວກັບບັນຫາທັງພາຍໃນປະເທດ, ບັນຫາພາກພື້ນ ແລະ ສາກົນທີ່ສອງປະເທດ ກໍຄືສອງສະພາແຫ່ງຊາດໃຫ້ຄວາມສົນໃຈໃນປັດຈຸບັນ.
ໂອກາດດັ່ງກ່າວ ສະຫາຍ ນາງ ປານີ ຢາທໍ່ຕູ້ ໄດ້ກ່າວສະແດງຄວາມຍິນດີຕ້ອນຮັບຕໍ່ສະຫາຍ ນາງ ຫງວຽນ ທິ ກິມ ເງິນ ພ້ອມດ້ວຍຄະນະ ທີ່ໄດ້ເດີນທາງມາຢ້ຽມຢາມເປັນການພາຍໃນຄັ້ງນີ້ ເຊິ່ງເປັນການນໍາເອົາໄມຕີຈິດມິດຕະພາບອັນດູດດື່ມ, ຄວາມສາມັກຄີຮັກແພງຖານສະຫາຍອ້າຍນ້ອງອັນໃກ້ສິດສະໜິດສະໜົມ ແລະ ອົບອຸ່ນມາສູ່ສະພາແຫ່ງຊາດລາວເວົ້າສະເພາະ ແລະ ເວົ້າລວມແມ່ນສູ່ພັກ, ລັດ ແລະ ປະຊາຊົນລາວບັນດາເຜົ່າ, ຕີລາຄາສູງຕໍ່ການຢ້ຽມຢາມໃນຄັ້ງນີ້ ເປັນການສືບຕໍ່ປະກອບສ່ວນສໍາຄັນເຂົ້າໃນການເສີມຂະຫຍາຍມູນເຊື້ອອັນດີງາມແຫ່ງສາຍພົວພັນມິດຕະພາບອັນຍິ່ງໃຫຍ່ໃຫ້ນັບມື້ຂະຫຍາຍຕົວຢ່າງບໍ່ຢຸດຢັ້ງ ແລະ ມີປະສິດທິຜົນຂຶ້ນເລື້ອຍໆ ແລະ ຊົມເຊີຍຕໍ່ການນໍາພາອັນປີຊາສາມາດ ແລະ ສະຫລາດສ່ອງໃສຂອງພັກກອມມູນິດຫວຽດນາມໃນການຈັດຕັ້ງຜັນຂະຫຍາຍມະຕິກອງປະຊຸມໃຫຍ່ຂອງພັກກອມມູນິດຫວຽດນາມຄັ້ງທີ XII ແລະ ການຈັດຕັ້ງແຜນພັດທະນາເສດຖະກິດ-ສັງຄົມ 5 ປີ ກໍຄືປະຈໍາປີອັນເຮັດໃຫ້ປະເທດຫວຽດນາມສືບຕໍ່ຂະຫຍາຍຕົວຢ່າງບໍ່ຢຸດຢັ້ງ ພ້ອມທັງແຈ້ງກ່ຽວກັບການພັດທະນາເສດຖະກິດ-ສັງຄົມໃນໄລຍະ 9 ເດືອນຢູ່ລາວ ແລະ ຜົນງານທີ່ສອງສະພາແຫ່ງຊາດລາວ-ຫວຽດນາມ ໄດ້ຊຸກຍູ້ໃຫ້ລັດຖະບານສອງປະເທດແກ້ໄຂການຍົກຍ້າຍພູມລໍາເນົາຕາມລໍາພັງໃຈ ແລະ ການສ້າງຄອບຄົວບໍ່ຖືກຕ້ອງຕາມລະບຽບກົດໝາຍຢູ່ບໍລິເວນຊາຍແດນໃນບາງແຂວງ ແລະ ຍັງໄດ້ສະເໜີໃຫ້ສືບຕໍ່ຊຸກຍູ້ໃຫ້ລັດຖະບານສອງປະເທດ ຊີ້ນໍາຂະແໜງການກ່ຽວຂ້ອງຂັ້ນສູນກາງ ແລະ ທ້ອງຖິ່ນ ຈັດຕັ້ງປະຕິບັດບັນດາຂໍ້ຕົກລົງທີ່ໄດ້ເຊັນກັນແລ້ວ ໃຫ້ເກີດຜົນສັກສິດເຊັ່ນ: ການກໍານົດລາຄາຊື້-ຂາຍໄຟຟ້າ, ການດຶງດູດການລົງທຶນ, ການສົ່ງເສີມການຄ້າລະຫວ່າງສອງປະເທດໃຫ້ມີບັນຍາກາດຟົດຟື້ນກວ່າເກົ່າ; ຮ່ວມກັນຊຸກຍູ້ບັນດາຂະແໜງການທີ່ກ່ຽວຂ້ອງຂອງລັດຖະບານ ກໍຄືຄະນະກໍາມະການດໍາເນີນການກໍ່ສ້າງຫໍສະພາແຫ່ງຊາດລາວ ຂອງລາວ ແລະ ຫວຽດນາມ ເລັ່ງລັດຮ່ວມກັນແກ້ໄຂບັນຫາທີ່ເປັນອຸປະສັກໃຫ້ການດໍາເນີນການກໍ່ສ້າງຕຶກດັ່ງກ່າວ ເພື່ອສາມາດເຮັດໃຫ້ການກໍ່ສ້າງຫໍສະພາແຫ່ງຊາດລາວສໍາເລັດຕາມແຜນ, ລວມທັງແຜນກະກຽມການມອບ-ຮັບຕຶກສະພາດັ່ງກ່າວ; ສະເໜີສະຫາຍປະທານສະພາແຫ່ງຊາດ ຈົ່ງໄດ້ພິຈາລະນາ ຈັດສົ່ງຜູ້ຊ່ຽວຊານ ເພື່ອມາຊ່ວຍເຝິກອົບຮົມທາງດ້ານວິຊາການໃຫ້ແກ່ພະນັກງານທີ່ເປັນເສນາທິການໃນບັນດາກໍາມາທິການຂອງສະພາແຫ່ງຊາດ ກໍຄືສະພາທ້ອງຖິ່ນຂອງລາວ ເພື່ອແນໃສຍົກສູງລະດັບຂີດຄວາມສາມາດຂອງກົງຈັກເສນາທິການຂອງລາວອີກກ້າວໜຶ່ງ ແລະ ເຊື້ອເຊີນບັນດາສະຫາຍການນໍາ ແລະ ອະດີດການນໍາຂອງສະພາແຫ່ງຊາດຫວຽດນາມ ພ້ອມດ້ວຍຄອບຄົວມາຢ້ຽມຢາມ ແລະ ພັກຜ່ອນຢູ່ລາວໃນເວລາອັນຄວນ. ສະຫາຍ ນາງ ຫງວຽນ ທິ ກິມ ເງິນ ກໍໄດ້ກ່າວສະແດງຄວາມຂອບໃຈຕໍ່ການຕ້ອນຮັບອັນອົບອຸ່ນຂອງ ສປປລາວ ເວົ້າລວມ, ເວົ້າສະເພາະແມ່ນສະພາແຫ່ງຊາດລາວໃນຄັ້ງນີ້ ແລະ ແຈ້ງສະພາບການທີ່ພົ້ນເດັ່ນ ໃນການພັດທະນາເສດຖະກິດ-ສັງຄົມຂອງຫວຽດນາມ ແລະ ນໍາບັນດາຄໍາສະເໜີຂອງສະຫາຍປະທານສະພາແຫ່ງຊາດລາວ, ເຫັນດີໃຫ້ສືບຕໍ່ຮ່ວມມືກ່ຽວກັບການແລກປ່ຽນປະສົບການຮ່ວມກັນ ແລະ ຈະສົ່ງບັນດາສ່ຽວຊານມາເຝິກອົບຮົມໃນຂໍ້ຕ່າງໆທີ່ ສປປລາວ ໃຫ້ຄວາມສົນໃຈ ນອກຈາກນີ້, ຍັງໄດ້ປຶກສາຫາລືກ່ຽວກັບໂຄງການປຸກສ້າງຫໍສະພາແຫ່ງຊາດຫລັງໃໝ່.
ໃນວັນດຽວກັນ, ຄະນະຍັງໄດ້ຢ້ຽມຢາມພົບປະກັບສະຫາຍ ທອງລຸນ ສີສຸລິດ ກໍາມະການກົມການເມືອງສູນກາງພັກ, ນາຍົກລັດຖະມົນຕີ ແຫ່ງ ສປປລາວ ທີ່ຫ້ອງວ່າການສໍານັກງານນາຍົກລັດຖະມົນຕີ.
(ສອນສັກ ວັນວິໄຊ)